《秦女行》
宋代·曾季狸

妾家家世居淮海，郎罢声名传海内。自从贬死古藤州，门户凋零三十载。

可怜生长深闺里，耳濡目染知文字。亦尝强学谢娘诗，未敢女子称博士。

年长以来逢世乱，黄头鲜卑来入汉。妾身亦复堕兵间，往事不堪回首看。

飘然一身逐胡儿，被驱不异犬与鸡。奔驰万里向沙漠，天长地久无还期。

北风萧萧易水寒，雪花席地经燕山。千杯虏酒安能醉，一曲琵琶不忍弹。

吞声饮恨从谁诉，偶然信口题诗句。眼前有路可还乡，马上无人容我去。

诗成吟罢只茫然，岂意汉地能流传。当时情绪亦可想，至今闻者犹悲酸。

忆昔中郎有女子，亦陷虏中垂一纪。暮年不料逢阿瞒，厚币赎之归故里。

惜哉此女不得如，终竟老死留穹庐。空馀诗话传悽恻，不减胡笳十八拍。

作者简介：抚州临川人，字裘父，号艇斋。曾宰曾孙。师事吕本中、韩驹，又与朱熹、张栻游。举进士不第，终身隐居，人争荐之，皆不起。有《艇斋杂著》、《论语训解》、《艇斋诗话》。